# ΔΕΛΤΙΟ ΤΥΠΟΥ

# 24 Νοεμβρίου 2016

**Καταθέτει στη Γερουσία της Βραζιλίας η Ζωή**

# για τον ρόλο ΔΝΤ-Κουαρτέτου

**Τη μαρτυρία της Ζωής Κωνσταντοπούλου** για τον ρόλο του **ΔΝΤ**, και συνολικά του Κουαρτέτου, **στην υπόθεση του Χρέους** αιτήθηκε με επίσημη πρόσκλησή της **η Γερουσία της Βραζιλίας**  - Επιτροπή Οικονομικών Υποθέσεων.

Η Ζωή Κωνσταντοπούλου θα παρευρεθεί στη Βραζιλία **λόγω της πρωτοβουλίας της να συσταθεί η Επιτροπή Αλήθειας Δημοσίου Χρέους** κατά τη διάρκεια της θητείας της ως **Προέδρου της Ελληνικής Βουλής** και προκειμένου να καταθέσει για την τραγική κατάσταση της χώρας μας μετά την είσοδό της στο **καθεστώς Χρεοκρατίας** του ΔΝΤ και των λοιπών θεσμών.

Είναι γνωστό ότι **η Επιτροπή συνεχίζει το έργο της**, με τη μορφή σωματείου πλέον, παρά τη διάλυσή της από την κυβέρνηση Τσίπρα.

Εκτός από τη **Γερουσία**, όπου **θα μιλήσει την Πέμπτη 24 Νοεμβρίου**, η Ζωή Κωνσταντοπούλου θα μιλήσει **και την Παρασκευή 25 Νοεμβρίου, σε ανοιχτή εκδήλωση της Εθνικής Πρωτοβουλίας Πολιτών για τον Λογιστικό Έλεγχο του Χρέους**, μαζί με τη **Maria Lucia Fattorelli**, πρόεδρο της Πρωτοβουλίας και μέλος της Επιτροπής Αλήθειας Δημοσίου Χρέους.

**Με τα διεθνή δημοσιεύματα να αναφέρονται ολοένα και συχνότερα στο χρέος της Βραζιλίας** -της 9ης μεγαλύτερης οικονομίας παγκοσμίως- το οποίο **αυξάνεται** ως ποσοστό του ΑΕΠ τα τελευταία χρόνια, και μερικά να προβλέπουν, ήδη από τον περασμένο Μάρτιο, ότι **η χώρα «οδεύει ολοταχώς στην αγκαλιά του ΔΝΤ»**, η πρόσκληση στη Ζωή Κωνσταντοπούλου καταδεικνύει ότι **θα ληφθεί σοβαρά υπόψη η εμπειρία της Ελλάδας ως πειραματόζωου του νεοφιλελευθερισμού στην Ευρώπη**, κατατεθειμένη μάλιστα από την κ. Κωνσταντοπούλου, που δεν σταμάτησε στιγμή **να** **αντιστέκεται** στο καθεστώς υποδούλωσης της χώρας μας.